
Προλεγόμενα στην Ελληνική Έκδοση[footnoteRef:1]  [1:  Marion Milner (1969). Τα Χέρια του Ζώντος Θεού». Μτφρ. Η. Παπαζαχαρίου. Επιστημονική Επιμέλεια Ν. Αναγνωστοπούλου, Δ. Κυριαζής, Εκδόσεις Πεδίον, Αθήνα, 2019.] 


                               «… δυσσεβίας μεν ύβρις τέκος ως ετύμως…»[footnoteRef:2] [2:  «Η ασέβεια γεννά την ύβρη..»,  Στην τραγωδία: Ευμενίδες, στ. 534. Βλ. Ορέστεια του Αισχύλου, Μτφρ. στα Νέα Ελληνικά Κ. Χ. Μύρης, Αθήνα, Εστία 2005, σελ.185.] 

					                                 Αισχύλος, Ευμενίδες 

 Δημήτριος  Α. Κυριαζης[footnoteRef:3] [3:  Δρ Ιατρικής Σχολής Δημοκριτείου Πανεπιστήμιου Θράκης, Ψυχίατρος – Παιδοψυχίατρος, Εταίρος του ΚΤΨ, Ψυχαναλυτής ΕΕΨΨ/IFPS, τ. πρόεδρος ΕΕΨΨ. ] 


		
 «Τα Χέρια του Ζώντος Θεού» της Marion Milner (M.M.) είναι ένα βιβλίο στο οποίο παρουσιάζεται μια «ψυχαναλυτικού πρίσματος»  ψυχοθεραπεία, όπως θα έλεγε ο Π. Σακελλαρόπουλος,[footnoteRef:4] σε μια ασθενή που έπασχε από σχίζο-συναισθηματική διαταραχή με παρανοϊκά και παραληρητικά στοιχεία. H M.M. στο πρώτο ραντεβού τους αντίκρυσε μια νεαρή όμορφη κοπέλα 23 ετών, τη Susan. «…Ήταν ψηλή και λεπτή και προχωρούσε σαν την Γκρέτα Γάρμπο στην ταινία  Βασίλισσα Χριστίνα, ενώ το πρόσωπό της έμοιαζε απόμακρο σαν της Πανάγιας», ( σ.18). Αυτή η κοπέλα υπέφερε από αυτό που ποιητική  αδεία θα ονόμαζε κάνεις «ψυχικό θάνατο» (σ. 419), επικαλυπτόμενο από  έναν ψευδή εαυτό, (σ. 88). Η αφήγηση της Μ.Μ., «…μοναδική στα ψυχαναλυτικά χρονικά» (Parsons, M. 1990, σ.413)[footnoteRef:5], περιγράφει μεταξύ άλλων, το εγχείρημα της  Susan να βρει έναν νέο αληθινό εαυτό και να απαλλαγεί από τον ψευδή εαυτόν της (σ. 88). Περιγράφεται επίσης ο αγώνας για την απελευθέρωση του εαυτού της από τα «χέρια ενός βασανιστή θεού» (βλ. αναφορές σ. 72, 264, 430), όπως και το «κράτημα» (holding) που πρόσφερε στη Susan η αναλύτρια, δικαιώνοντας κατά ένα τρόπο  τη θετική πλευρά του να είναι κάνεις μέσα στα χέρια του «Ζώντος Θεού», του Θεού της αγάπης, της αποδοχής, της αντοχής και της συγχώρεσης.[footnoteRef:6]  [4:  Θα ηθελα να υπογραμμίσω ότι το «ψυχαναλυτικό πρίσμα» της Μ.Μ. διαφέρει ουσιαστικά από εκείνο του Π. Σακελλαρόπουλος, αλλά ο σχολιασμός αυτού του θέματος ξεφεύγει των ορίων αυτού του κειμένου.]  [5:  Parsons, M. (1990). Marion’s Milner “Answering Activity” Question of Psychoanalytic Creativity. Int. J. Psycho-Anal.17:413-424]  [6:  Βλ. τον διάλογο μεταξύ Ιησού και Πέτρου, Καινή Διαθήκη, Ματθ. 16:13-20.] 

Το ιδεώδες του εγώ και το υπερεγώ επηρεάζονται άμεσα ή έμμεσα  από την εικόνα του θεού ή μη-θεού στον οποίο πιστεύει το υποκείμενο, γι’ αυτό και οι ψυχικές αλλαγές προς  τη θετική ή την αρνητική κατεύθυνση συμπαρασύρουν σε αλλαγή και την ανθρωμορφική εικόνα του θεού στον οποίο πιστεύει κανείς. Ισχύει και  το αντίστροφο: η εικόνα του Θεού στον οποίο πιστεύει κανείς οδηγεί σε μεταμορφώσεις τον ψυχισμό του ανθρώπου.
Δεν είναι καθόλου τυχαίο που η Μ.Μ. εμπνεύσθηκε τον τίτλο του  βιβλίου της από το ποίημα του D.H. Lawrence (1885 – 1930), «Τα Χεριά του Θεού» (1929). Το ποίημα περιγράφει με γλαφυρό και συμβολικό τρόπο το τραγικό αδιέξοδο, όταν η ύβρης (αλαζονεία) βυθίζει τον άνθρωπο στην ανόσια γνώση του εαυτού του. Περιγράφει επίσης την προσπάθεια υπέρβασης τούτου του αδιέξοδου, στον ψυχικό και πνευματικό κόσμο κάθε ανθρώπου, όπως και της Susan και της M.M.. Έτσι, στο βιβλίο καταγράφεται το αίτημα της Susan προς την Μ.Μ. να την κρατήσει στα χεριά της και, σαν άλλος σωτήρας–θεός, να την απαλλάξει από  τη βάσανο της ασυνείδητης ενοχής που σπάραζε τα σπλάχνα της ψυχής της, όπως και από  την αίσθηση του άγχους αφανίσης (unthicable anxiety) ως επακόλουθο της «σχιζοειδούς-παρανοειδούς θέσης» που είχε κυριεύσει το φαντασιακό της πεδίο. Από  τη σκοπιά μιας θεολογικής οπτικής μπορούμε να πούμε ότι στο πεδίο της μεταβίβασης εμφανίζεται, σε αυτές τις περιπτώσεις, το αρχέτυπο Χριστός (Caruso, 1952).[footnoteRef:7]  [7:  Caruso, I. (1952), Ψυχανάλυσις και Σύνθεσις της Υπάρξεως (μτφρ. στα ελληνικά Αθ. Καραντώνης), εκδόσεις «Ψυχολογία και Ζωή», Αθήνα, 1953, σ. 220.] 

 Η βασική και ασήκωτη εσωτερική σύγκρουση της  Susan, που την οδήγησε στην ψυχωτική αποδιοργάνωση του εαυτού της, ήταν η επιθυμία φόνου της μητέρας της και η σύστοιχη με αυτήν ιδεοληψία, ότι επιθυμούσε να σκοτώσει το βρέφος ή και τον εαυτό της, ή και να καταστρέψει τον Θεό και το θείο σώμα του, καταστρέφοντας το Αρτοφόριο της Εκκλησίας (κεφ. 29), όπου φυλάσσεται ο άρτος της Θείας Κοινωνίας, που παραπέμπει στο σώμα του Χριστού. Κοντολογίς, η Susan νεκροφορούσε στο ασυνείδητό της, κάτι από τον εαυτόν της, όπως και τον σημαντικό άλλον, και αναζητούσε κατάλληλο άνθρωπο να  τη βοηθήσει να αναστήσει και τα δυο!
 Η Μ.Μ. σιγά σιγά κατόρθωσε προς το τέλος, στο κλείσιμο της θεραπείας, να αντέξει το αρνητικό, δηλ.  τη φονική μεταβίβαση της ασθενούς που εκφράσθηκε ως εκδραμάτιση καταστροφικότατα, (βλ. ιδιαιτέρως τα κεφ. 26-29). Η Μ.Μ. ακολουθήσε κυρίως μια ψυχαναλυτική διαδικασία[footnoteRef:8] εμπνευσμένη από τις  έννοιες του κρατήματος (Holding) και της χρήσης του αντικειμένου (The use of the Object), μια διαδικασία που  τη θεωρητική της διατύπωση θα  τη βρούμε σε πλήρη μορφή στα κείμενα του Winnicott (1960, 1968). [footnoteRef:9]  [8:  Αναφέρεται στη βιβλιογραφία ότι η Μ.Μ. έχει πολύ επηρεασθεί από τις απόψεις του Winnicott στον τρόπο που κατενόησε και χειρίσθηκε τη Suzan Susan και αυτό έγινε για πολλούς λογούς. Ήταν ο αναλυτής της και αυτός παρέπεμψε τη Suzan Susan για θεραπεία στην ΜΜ. Επί πλέον η ΜΜ επέλεξε και εντάχθηκε στην ανεξάρτητη ομάδα στο πλαίσιο της Βρετανικής Ψυχαναλυτικής Εταιρείας.]  [9:  Winnicott, D. (1960) The Theory of the Parent–Infant Relationship. In “The Maturational Processes and The Facilitating Environment”, Hogarth press, 1972. Winnicott, D. (1968). The Use of the Object. In “Playing and Reality”, Karnac, 1971.  Βλ. επίσης  “Psychoanalytic Explorations”, ed. by Cl. Winnicott, R. Shepferd and M. Davies , Karnac, 1989, pp. 217-246. ] 

Ο  Lawrence στο ποίημά του, η M.M. στην ψυχαναλυτική θεωρία και η  Susan στα βιώματα της, παρά τις πολλές διαφορές που έχουν μεταξύ τους, φαίνεται να συμμερίζονται και να καταφάσκουν σε μια κοινή αμετάβλητη παράμετρο - μια υπαρξιακή, πνευματική (spiritual) και θρησκευτικού τύπου προσέγγιση στην κατανόηση της ανθρώπινης ψυχής, που τους εμπνέει - που δεν είναι άλλη από την έννοια του υψηλού (sublime) και την πίστη (faith) στον άνθρωπο αλλά και στον θεό. Αυτό γίνεται παράλληλα με την αξιοποίηση της ορθολογικής επιστημονικής προσέγγισης της αλήθειας του ανθρωπίνου υποκειμένου. 
Το ποίημα του Lawrence στα Ελληνικά[footnoteRef:10] έχει ως εξής:  [10:  Η απόδοση στα Ελληνικά του ποιήματος του D.H. Lawrence (1929) “The Hands of God” είναι του Δημήτρη Κυριαζή.] 

                 
 «Φοβερόν τό ἐμπεσεῖν εἰς χεῖρας Θεοῦ Ζῶντος,	    			1
Κι ἀκόμη φοβερότερο πράγμα είναι τό νά ἐκπέσεις τῶν χειρῶν Του.

Γιά τή γνώση ἦταν πού ἐξέπεσε ὁ Ἑωσφόρος; 
Τότε, λοιπόν, φανεῖτε οἰκτίρμονες, οἰκτίρμονες πρός τήν πτώση τoυ.	4

Σῶσε με, Θεέ μου, ἀπό τήν πτώση μέσα στήν ἀνόσια γνώση			5
τοῦ ἑαυτοῦ μου, ἔτσι ὅπως εἶμαι, ἐγώ χωρίς Θεό.
Ἄς μή γνωρίσω ποτέ, Θεέ μου
ποτέ νά μή γνωρίσω τί εἶμαι ἤ τί θά ἔπρεπε νά εἶμαι
ὅταν θά ἔχω ἐκπέσει τῶν χειρῶν Σου, χέρια Θεοῦ Ζῶντος.			9
 
Ἐκεῖνο τό τρομερό καί σιχαμερό ἀτέρμονο βύθισμα, βύθισμα		10
μέσ' ἀπό τ' ἀργά στρώματα τῆς ἀποσαθρωτικῆς γνώσης που διαφθείρουν,
ὅταν ὁ ἑαυτός ἔχει ξεπέσει μακριά ἀπό τά χέρια τοῦ Θεοῦ,
καί βουλιάζει, βράζοντας καί βυθιζόμενος, διεφθαρμένος,
καί ἐξακολουθώντας νά βουλιάζει στήν ἀτελεύτητη απόσυνθεση,
στήν τρομακτική εντροπία μέσα στήν ἄβυσσο!
ἀκόμη καί της ψυχῆς, που είναι πεσμένη έξω ἀπό τά χέρια τοῦ Θεοῦ.	15
 
Σῶσε με ἀπό αὐτό, Θέε μου!                           
Μή μ' ἀφήσεις ποτέ νά γνωρίσω τόν ἑαυτό μου χωριστά 
ἀπό τόν ζῶντα Θεό»!								17 
 Στο ποίημα εκφράζεται ευθέως η πίστη (faith) του ανθρώπου προς τον Θεό παρά τις όποιες δοκιμασίες, ενοχές και περιόδους απιστίας. Αυτή την πίστη στον Θεό φαίνεται να  συμμερίζεται η  Susan και η Μ.Μ., όπως αναφέρθηκε πιο πάνω, αν και η κάθε μια την εκφράζει με τον τρόπο της. Η πρώτη εμπιστεύεται πολύ την αναλύτρια της, την εξιδανικεύει και θέτει σε αυτήν το αίτημα της σωτηρίας της ψυχής της, δηλ. ότι επιθυμεί τον ψυχικό μετασχηματισμό της. Αυτό όμως προϋποθέτει την απώλεια, το χάσιμο, την καταστροφή του παλαιού εαυτού της, προκειμένου να ευοδωθεί η αναγέννηση ενός άλλου εαυτού, απαλλαγμένου από την παθολογική ναρκισσιστική σημειολογία. 
Ξεχωρίζω 2-3 σημεία μεταξύ άλλων, εξαιρετικού κλινικού και θεωρητικού ενδιαφέροντος, τα οποία θα ήθελα να τα σχολιάσω. Το ένα αφορά την ποιητική πηγαία δημιουργικότητα. Το δεύτερο αφορά την πυρηνική σύγκρουση της Susan, που συνηχεί, όπως θεωρώ, και με τον ανάλογο προβληματισμό στον ασυνείδητο ψυχισμό της Μ.Μ.. Αυτή η σύγκρουση δεν είναι άλλη από «το φοβερόν το εμπεσείν εις Xείρας Θεού Ζώντος». Το τρίτο θέμα είναι η χρήση της ζωγραφιάς ως εργαλείο στην ψυχοθεραπεία και τέλος, ένα βραχύ σχόλιο για την ψυχαναλυτική τεχνική της Μ.Μ..
 Σχετικά με  τη δημιουργικότητα και την ψυχανάλυση στο έργο της M.M., η Sayers (2002, p. 116), γραφεί: «… το έργο της Μ.Μ. είναι η ανεύρεση και επανεύρεση της ίασης και της δημιουργικότητας [του πάσχοντος υποκειμένου] δια της επιστροφής [της παλινδρόμησης, στο παρελθόν] και της αναζωογόνησης της αυταπάτης (illusion) της ασθενούς, που συνίσταται στην ένωση (fusion) του έσω και του έξω κόσμου με το άπειρο, θέμα που είναι τόσο βασικό στο μυστικισμό. Μερικοί άνθρωποι δεν αντέχουν τη μοναξιά. Άλλοι πάλι, όπως για παράδειγμα η  Susan, οδηγήθηκαν στην τρέλα, και γι’ αυτό άλλωστε αμύνονταν εναντίον της, εξ αίτιας της μυστικής ένωσης του εσωτερικού και του εξωτερικού τους κόσμου με το άμορφο στοιχείο της υπάρξεώς των, σε τόσο  μεγάλο βαθμό, ώστε κάθε τι καλό του εσωτερικού της κόσμου να βιώνεται ότι χάθηκε και καταστράφηκε…».
 Η Μ.Μ. διερεύνησε τις αίτιες  της ψυχικής αδράνειας και «νεκρότητας», όπως και της ακύρωσης των αντιστάσεων που καταστέλλουν την πηγαία δημιουργική έφεση. Η εμπειρία αυτής της κίνησης προς τα εμπρός, προς την κλινική βελτίωση, είναι επώδυνη και συνοδεύεται ενίοτε από τρόμο, κρίση πανικού και άγχος αφανισμού[footnoteRef:11]. Αυτή η οδύνη λειτουργεί ως εμπόδιο και συνιστά έναν από τους πιο σημαντικούς λογούς αναστολής της δημιουργικότητας.  [11:  Θεωρώ ότι δεν είναι υπερβολή να υποστηρίξει κανείς ότι η Μ.Μ. εμπνέεται από τα πάθη του Ιώβ, όπως τα αναπαριστά  στη ζωγραφική του ο Blake – (Milner, M. (1956), The sense in nonsense (Freud and Blake’s Job), In Suppressed Madness of the Sane Men: Forty–four Years in Exploring Psychoanalysis, New Library of psychoanalysis, 3:1-297, Tavistock, 1987, pp. 168-190) – και βρίσκει ότι κάθε άνθρωπος που πάσχει από ψυχωτική διαταραχή και εισέρχεται σε ψυχαναλυτικού τύπου θεραπεία, όπως η Susan, «διαθέτει τον εαυτό του στα χέρια του ψυχαναλυτή» και περνά μια δοκιμασία ανάλογη· για την επιτυχία του εγχειρήματος αυτού προϋπόθεση είναι να μη χάσει ο ασθενής την εμπιστοσύνη του και την πίστη του στον θεραπευτή και στα «χέρια του», που ομοιάζουν στο ασυνείδητο της ψυχής του θεραπευμένου με τα «Χέρια του Θεού». ] 

 Θεωρώ ότι η Μ.Μ. αναφέρεται στην ψυχανάλυση ως μια διαδικασία που προσομοιάζει με την ομηρική νέκυα (Λ’ Ραψωδία Οδύσσειας), δηλ. ως μια διαδικασία πένθους και «καθόδου στον κόσμο των σκιών και του Άδη». Εν τούτοις, η Μ.Μ., δεν νιώθει θλιμμένη και πενθούσα γιατί όπως γράφει ο Αdams Phillips (σελ. xxxviii) -και συμφωνώ μαζί του- η ίδια πίστευε ότι ο αναλυόμενος και ο αναλυτής βρίσκονται μέσα στα χέρια του Ζώντος Θεού. Αυτή η πίστη λειτούργησε, όπως εκτιμώ, προστατευτικά εναντίον της απόγνωσης, παρέχοντας ασφάλεια κατά περίπτωση και για τις δύο τους, που ήταν μπλεγμένες στο θεραπευτικό ταξίδι. Η  Susan και η Μ.M. δηλαδή, όπως φαίνεται σε αυτό το βιβλίο  συμμερίζονται  τη θέση του Lawrence, σχετικά με τις δοκιμασίες του ανθρώπου, και για το κράτημα μέσα στα χεριά του Θεού, όπως εκφράζεται στο ποίημά του, ιδίως στους στίχους 3-9[footnoteRef:12]. [12:  Σε σχετικό απόσπασμα από το ποίημα του Laurence, «Τα Χέρια του Θεού» παραπέμπει και o Adam Phillips (σελ. xlv). Σε αυτό το απόσπασμα εκφράζεται πολύ καθαρά και η βασική σύγκρουση της  Susan, όπως την συνέλαβε και την περιέγραψε η Μ.Μ.. Αυτή η άποψη για  τη Δικαιοσύνη του Θεού αναφερεται στην Παλαιά Διαθήκη και συνδέεται με μια αντίληψη για την δίκαια οργή του Θεού αλλά και για την ευσπλαχνία του, για  τη σωτήρια του ανθρώπου, (βλ. π.χ. την θυσία του Αβραάμ και την ιστορία του Ιώβ). Βλ. Milner, Μ. (1956): The sense in nonsense (Freud and Blake’s Job), pp 168-190). Στην Καινή Διαθήκη εκφράζεται πρωτίστως η ευσπλαχνία του Θεού (Ιωάν. 10: 27-30) και ο απόστολος Παύλος συνδέει το «…φοβερόν το  εμπεσείν εις χείρας Θεού Ζώντος» (Εβρ. 10:31) με την ενοχή που συνδέεται με την επίγνωση της αλήθειας.] 

Ο Αισχύλος ήταν ο πρώτος που περιέγραψε, μέσα από το δράμα του Ορέστη, στην τραγωδία «Ευμενίδες» (Ορέστεια), την ανάγκη του τραγικού ανθρώπου για «αλλαγή Θεού» [footnoteRef:13] από έναν Θεό τιμωρό και δίκαιο σε έναν Θεό αγάπης και ελέους, προκειμένου να απαλλαγεί ο Ήρωας από τις ενοχές του. Ο ποιητής επιχείρησε να περιγράψει μια μυθική διαδικασία μεταμόρφωσης των Ερινύων σε Ευμενίδες. Σε αυτό το σημείο διαπιστώνουμε μια ομοιότητα της  Susan με τον Ορέστη, o οποίος και αυτός ήταν εγκλωβισμένος στη μελαγχολία του, ενώ και παρόλα αυτά, διατηρούσε την πίστη του στον θεό Απόλλωνα, παρόλο που εκείνος τον είχε οδηγήσει αρχικά στην κακοδαιμονία του. Με ψυχαναλυτικούς όρους, θα λέγαμε ότι το θεραπευτικό πρόβλημα είναι το  πώς να υπερβεί κανείς, να βγει δηλαδή έξω από την περιοχή της παρανοειδούς–σχιζοειδούς θέσης (paranoid–schizoid position) της ψυχωτικής μελαγχολικής αποδιοργάνωσης, και να κινηθεί προς την καταθλιπτική θέση (depressive position), και εκείθεν, εάν είναι δυνατόν, προς το στάδιο φροντίδας (concern stage of),[footnoteRef:14] την ίαση.   [13:  O Απόλλων συμβούλεψε τον Ορέστη να αλλάξει θεό και να καταφύγει στον Ναό της Αθήνας, εγκαταλείποντας τους Δελφούς και τον ίδιο. Βλ. σχετικά: Κυριαζής Α. Δ. (2008). Από την Ενοχή στη Δικαίωση και την Εξιλέωση, στην τραγωδία του Αισχύλου: «Ευμενίδες». Στον Τόμο «Γυναικείες Μορφές στον Μύθο», Εκδόσεις Παπαζήση, Αθήνα 2008, σελ. 102-144.]  [14:  Abram, J. (1966), The Language of Winnicott, Karnac, pp 101-113.] 

 Στο βιβλίο «Τα Χεριά του Ζώντος Θεού» λοιπόν, παρουσιάζεται η προσπάθεια της Μ.Μ. να αξιοποιήσει και να κατανοήσει ψυχαναλυτικά χριστιανικές, θρησκευτικές, μεταφορικές εικόνες και μυστικιστικά βιώματα που προσφέρει η  Susan, προκειμένου να  τη βοηθήσει  στη λύση της ενοχής της, (Milner, (1956, 1973)[footnoteRef:15] and Sayers, 2002 & 2007, pp 95-111)[footnoteRef:16]. Ο μυστικισμός της Μ.Μ. είναι ένας ιδιότυπος, εκκοσμικευμένος μυστικισμός». Διαφοροποιείται δε, όπως πιστεύω, από τον χριστιανικό μυστικισμό, αν και εμπνέεται από τον υπερβατικό στοχασμό, όχι μόνο του Lawrence, όπως αναφέρεται πιο πάνω, αλλά και του Auden, όπως αυτός τον υπαινίσσεται, που είναι αφιερωμένος στον θάνατο του Freud. Απόσπασμα αυτού του ποιήματος παρατίθεται στην προμετωπίδα του παρόντος βιβλίου. [15:  Milner, M. (1956). Psychoanalysis and Art. In “The Suppressed Madness of Sane Men: Forty-four Years of Exploring Psychoanalysis” New Library of Psychoanalysis, 3: 1-297 London, Tavistock, 1987, pp. 192-215, όπου γίνεται αναφορά στο ζωγραφικό έργο του Blake για τον Ιώβ), και Milner, M. (1973). Some notes on psychoanalytic ideas about mysticism. In “The Suppressed Madness of Sane Men: Forty-four Years of Exploring Psychoanalysis” New Library of Psychoanalysis. 3: 1-297. London, Tavistock, 1987, pp. 258—273.]  [16:  Sayers J. (2002) Marion Milner, Mysticism and Psychoanalysis. Int. J. Psycho-anal. 83(1):105-120 και Sayers J. (2007). Milner. In “Freud’s Art: Psychoanalysis Retold” Routledge, 2007, pp. 95-111. ] 

 Σε αυτή την προσπάθεια σημαντική βοήθεια προσέφερε η αξιοποίηση της συμβολικής λειτουργίας της γλώσσας, όπως εκφράζεται στα ελεύθερο-συνειρμικά σκίτσα (doodles, squiggles), σχέδια (drawings) και ζωγραφιές που κατέθεσε η  Susan, εργασία που προοδευτικά ενίσχυε και εξέλιξε την πηγαία δημιουργικότητά της. H Μ.Μ. προσέφερε στην ασθενή της ένα νέο νόημα, σε κάποιο βαθμό, μέσα από την τη συμβολική τους επεξεργασία, ώστε η ψυχή της ασθενούς να επαναπροσλάβει το νόημα των έργων της, και να οικειοποιηθεί και αυτή  τη συμβολική λειτουργεία του λόγου. Με αυτό τον τρόπο χαλάρωσε η αγκύλωση στις ιδεοληψίες της και στην παθογόνα συναισθηματική ιδιοπροσωπεία της. Αυτή η εργασία διήρκησε πολλά χρόνια και βοήθησε ουσιαστικά στην κλινική βελτίωση της  Susan. 
 Εκ των υστέρων, φαίνεται, ότι ενώ η ανάπτυξη της συμβολικής λειτουργίας της γλώσσας ήταν αναγκαία συνθήκη γι’ αυτού του είδους την ψυχοθεραπεία, δεν υπήρξε ωστόσο και ικανή συνθήκη για την κατάκτηση της ίασης. Το εγχείρημα της Μ.Μ. ανέδειξε πάντως ότι η ζωγραφική μπορούσε σε συνδυασμό με την ψυχανάλυση να αξιοποιηθεί ως εργαλείο στην ψυχοθεραπεία και έτσι αναδύθηκε μια νέα μορφή ψυχοθεραπείας μέσω Τέχνης. [footnoteRef:17] [17:  Eisdell, N. (2005). A Conversational Model of Art Therapy. In Psychology and Psychotherapy: Theory Research and Practice (2005), 1-19.] 

 Αυτό το βιβλίο περιγράφει ένα θεραπευτικό εγχείρημα: το πως πώς η διαπροσωπική σχέση, ο λόγος και η ζωγραφική, μεταξύ άλλων παραγόντων, στο πλαίσιο της ψυχαναλυτικής σχέσης και σε συνάρτηση με την ανάλυση των ασυνείδητων παθογόνων συμπλεγμάτων, προήγαγαν τόσο τη νοητή ανάπλαση της καταστραμμένης ψυχικής ζωής της  Susan, αλλά και υποστηρίξαν, σε κάποιο βαθμό, και τον εξελικτικό  μετασχηματισμό του ψυχισμού της αναλύτριάς της. 
 H M.M. έδωσε έμφαση στην εικαστική αποτύπωση στο χαρτί του αυθορμήτου πηγαίου ενδιάθετου λόγου, ο οποίος λαμβάνει μορφή στη σκέψη της κάτ’ αρχάς ως εικόνα.[footnoteRef:18] Η εικαστική αποτύπωση στο χαρτί αυτών των αναπαραστάσεων, των ψυχικών εικόνων, και των «φαντασμάτων», παραπέμπει αμέσως στον «δυνητικό χώρο» (Winnicott, 1971) και δι’ αυτού στον συμβολικό λόγο, στην τέχνη, στη θρησκεία, στον πλούτο της λογοτεχνίας, της μυθολογίας και της ποίησης· εξαπλώνεται δε και διαλέγεται με το ομαδικό ασυνείδητο, όπως και με το ατομικό, και διεγείρει παράλληλα συνειρμούς και συναισθήματα στην αναλύτρια. Με τον τρόπο αυτό η Μ.Μ. μας έδειξε  πώς ο θεατής μπορεί να δει ένα έργο ζωγραφικής. Ανέδειξε δηλαδή την εμπειρία της παροδικής αισθητικής ένωσης του θεατή με το έργο τέχνης[footnoteRef:19], (εμπειρία «ψυχικής δημιουργικής δεκτικότητας», όπως γραφεί ο Bollas), όταν εκκολάπτεται η γέννηση της «αισθητικής στιγμής» (Stefana, Al., 2019)[footnoteRef:20]. H Μ.Μ. διερεύνησε επίσης τις αιτίες της ψυχικής αδράνειας και «νεκρότητας», όπως και της ακύρωσης της πηγαίας δημιουργικής δύναμης. [18:  Ο Αριστοτέλης (Περι Ψυχής, Γ’, 431a, 17) διατύπωσε πρώτος την άποψη: «Διό ουδέποτε νοεί άνευ φαντάσματος η ψυχή». ]  [19:  Ένα ανάλογο αισθητικό βίωμα, που ενδεχομένως πυροδοτήθηκε από την ομορφιά της νεαρής  Susan στις πρώτες τους συναντήσεις, θεωρώ ότι ίσως να ήταν η αρχική αφορμή που τελικά οδήγησε την Μ.Μ να αναλάβει  τη θεραπεία της  Susan.]  [20:   Stefana Al. (2019). Revisiting Marion Milner’s work on creativity and Art. Int. J. Psychoanal., vol. 100, 1:128 147.   ] 

 Η Μ.Μ. εισάγει κάποιες τροποποιήσεις στην ψυχαναλυτική τεχνική, όπως είναι η ευρεία ελεύθερη προσοχή, η ονειροπόληση (reverie), η αναζήτηση των ελευθέρων, αυθορμήτων σκίτσων και ζωγραφιών (doodles, squiggles) και η συγκρατημένη χρήση των ερμηνειών  στη μεταβίβαση. Υπέδειξε την αξιοποίηση νεότερων θεωρητικών ψυχαναλυτικών μοντέλων, πλην του κλασσικού, για την κατανόηση του ψυχισμού της ασθενούς, προκειμένου να ευοδωθεί η διαδικασία παλινδρόμησης και μετασχηματισμού της ψυχής της. 
Πρότεινε ακόμη  τη διαισθητική ή και την αισθητική ένωση του θεραπευτή με τον  ασθενή στο πλαίσιο της συνεδρίας (βλ. σ. 393), και στην αξιοποίηση,  στη συνέχεια, της επίγνωσης που  προέκυπτε στο πεδίο της αντιμεταβίβασης για την κατανόηση και διατύπωση της ερμηνείας της μεταβίβασης της  Susan προς την αναλύτρια. Ιδιαίτερη σημασία και έμφαση προσέδωσε η Μ.Μ. στην ανάλυση της αρνητικής μεταβίβασης της Susan. Εισήγαγε δε ένα αισθητικό κριτήριο στην ψυχαναλυτική διαδικασία και αναγνώρισε το «υψηλό» (sublime) στο πλαίσιο της αναλυτικής σχέσης, θέμα που συστηματικά ανέπτυξε ο Bion (1970)[footnoteRef:21] και ανέδειξε ο Civitarese, (2015)[footnoteRef:22]. [21:  Bion, W. (1970). Attention and Intepretation, Karnac, 1993.]  [22:  Civitarese G. (2015) Ο Bion και το υψηλό: Οι καταβολές ενός αισθητικού παραδείγματος. (μτφρ. Κώστας Ζερβός). Ετήσια ελληνική έκδοση, ΕΨΕ, 3:132-167.] 

 Θα συναντήσουμε τις έννοιες της ονειροπόλησης, της “ένωσης σε ένα” και του μυστικισμού στα γραπτά του Bion με κάποιες όμως διαφοροποιήσεις. Η ουσιώδης διαφορά βρίσκεται κυρίως στο θέμα της αντίληψης για  τη σχέση θεού με τον άνθρωπο και το ασυνείδητο, όπως και στην έννοια της «ένωση σε ένα» (atonement), που συνδέονται με την έσχατη πραγματικότητα και την απόλυτη αλήθεια.[footnoteRef:23] Οι συναφείς έννοιες της Μ.Μ. εξαντλούνται στο πεδίο του ασυνείδητου που έχει ως υπόβαθρο την αισθητηριακή εμπειρία. Αυτό γίνεται αντιληπτό στον αναγνώστη αν εξετάσει με προσοχή τον τρόπο που η Μ.Μ. ερμηνεύει το συμβάν της Θείας Κοινωνίας (βλ. κεφ. 26).  [23:  (ultimate reality, absolute truth, που συμβολίζονται με το «Ο»). Βλ. Bion, 1970, pp.76-77 και 87-91).] 

 H  Susan βρισκόταν στη σχιζοειδή-παρανοειδή θέση και η ενοχή της ήταν ασυνείδητη. Ο «μνησιπήμων πόνος» ήταν μεγάλος και το άγχος διαλυτικό. Γι’ αυτό η ασυνείδητη ενοχή ήταν αποκλεισμένη και, μέσω προβλητικής ταύτισης, αποδιδόταν στους άλλους, στον Θεό, στην αναλύτρια. Και οι δυο τους, Susan και αναλύτρια, χρειάσθηκαν την ψυχαναλυτική θεραπεία για να αναγνωρίσουν και να αναλάβουν την ευθύνη της ενοχής τους σε κάποιο βαθμό, για τον δικό τους λογαριασμό εκάστη, όπως χρειάσθηκαν και την πίστη τους στον Θεό. Είναι πιθανόν πάντως, εξ όσων γνωρίζουμε σήμερα, η  Susan να μην κατέκτησε την ψυχική της υγειά σε επαρκή βαθμό, ώστε να νιώθει χαρούμενη, χωρίς κάποια κατά καιρούς νεκρότητα ή ενοχές, και το ίδιο ως ένα βαθμό πιθανώς να συνέβη και στην Μ.Μ.[footnoteRef:24]. Για κάποιον άγνωστο λόγο, διέλαθε της προσοχής τους κάποιος παράγων που παρέμεινε ασυνειδητοποίητος και μη διαπραγματεύσιμος και για τις δυο τους. [24:  Το διαγενεαλογικο τραύμα που σκίαζε την ψυχή της Μ.Μ. ήταν επίσης σοβαρό και πιθανώς να ήταν προϊόν της σχέσης της με την τη μελαγχολική της μητέρα και τον πατερά της, ο οποίος παρουσίασε ψυχωτική αποδιοργάνωση όταν η Μ.Μ. ήταν 11 ετών. [Cf. Phillips, A. Εισαγωγή, σ. xlviii  αυτού του βιβλίου. Sayers, J. (2002), pp.117-118 και Sayers, J. (2014), pp. 803 and 805, και Letley, E. Marion Milner: The Life. Routledge, 2013]] 

 Καταλήγοντας, θα έλεγα ότι η αναλύτρια λειτούργησε, ως ένα βαθμό, ως μεταμορφωτικό αντικείμενο και οδήγησε σε σχετική αποκατάσταση του σπασμένου σε κομμάτια μητρικού μορφοειδώλου στον ασυνείδητο ψυχισμό της  Susan και συνεπώς συνέβαλε στον απαρτιωτικό μετασχηματισμό του διχασμένου ψυχισμού της. Για όλους αυτούς που εργάζονται στον χώρο της ψυχαναλυτικής ψυχοθεραπείας και της θεραπείας μέσω τέχνης, η εργασία της Μ.Μ. είναι χρήσιμος και πολύτιμος οδηγός, ενώ εισάγει μία πρόταση αλλαγής στην ψυχαναλυτική τεχνική και θεραπεία ψυχικών διαταραχών με μεικτά στοιχεία, όπως είναι οι Μεθοριακές, Χαρακτηριολογικές και Ψυχωτικές Διαταραχές. 
Εμπνεόμενος από την εργασία της Μ.Μ. και λαμβάνοντας  υπόψη μου αυτά που σήμερα γνωρίζουμε για την ψυχαναλυτική θεωρία και ειδικότερα για την ψυχαναλυτική ψυχοθεραπεία της ψύχωσης, υποστηρίζω την άποψη ότι θα βοηθούσε πολύ προς όφελος του πάσχοντος ανθρώπου, μια οπτική που θα αποδεχόταν ένα μετα-επιστημονικό και δι-επιστημονικό παράδειγμα ως μία βάση εμβάθυνσης του διαλόγου ψυχανάλυσης, τέχνης και χριστιανικής θεολογίας[footnoteRef:25]. Πιστεύω τέλος ότι η μετάφραση και η έκδοση αυτού του βιβλίου στην Ελληνική Γλώσσα αποτελεί μια ουσιαστική εκπαιδευτική συνεισφορά και συμπληρώνει ένα κενό  στη σχετική ψυχαναλυτική βιβλιογραφία. Στους αναγνώστες, λοιπόν, που ενδιαφέρονται για  τη ζωγραφική, στους θεραπευτές μέσω τέχνης, στους ψυχαναλυτές και σε όσους αγωνίζονται και ταξιδεύουν στην περιοχή της «θεραπείας της ψυχής» και στον «ρου του γνώθι σ’ αυτόν»  εύχομαι καλή ανάγνωση και δημιουργική έμπνευση! Εύχομαι, ακόμη, το βιβλίο αυτό να είναι καλοτάξιδο και να τύχει της υποδοχής που του αξίζει.   [25:  Κυριαζής Δ. (2018) Προλεγόμενα. Στον τόμο: Τύμπας, Χρ. π. (2018). Ρους Αυτογνωσίας: Ιχνηλατώντας ρίζες ψυχικής παθολογίας και ταυτότητας, Αθήνα, Αρμός, 2018, σελ. 13-22. 
] 



Αθήνα, Ιουλιος 2019
                                                                             
10

